AFRIKAANSE OPSOMMING: Die beslissing van die Hoogste Hof van Appèl (“HHA”) in C: SARS v Brummeria Renaissance (Pty) Ltd and Others gedurende September 2007 blyk een van die mees omstrede belastingsake te wees wat tot nog toe in ons jurisdiksie beslis is. Kwelvrae rondom die interpretasie van die uitspraak sowel as die waarskynlike omvang van die toepassing daarvan is van die aangeleenthede wat die wydste gedebateer is in Suid-Afrikaanse belastingkringe in die onlangse verlede. In die studie word die inkomstebelasting hantering van die ontvangs van 'n rentevrye lening ondersoek. Die regsposisie voor die beslissing van die HHA word eers ontleed met spesifieke verwysing na die regsaard van 'n kontrak vir die leen van geld en die beslissing van die spesiale inkomstebelasting hof in ITC 1791. Die verhandeling gaan voort met 'n kritiese bespreking van die Brummeria uitspraak ten einde die ratio decidendi daarvan te ekstraheer. Die bestek van die toepassing van die saak se bindende beginsels op uitgesoekte rentevrye lenings (wat die meeste in die praktyk teёgekom word) word oorweeg. In dié verband word verwys na die menings van verskeie Suid-Afrikaanse belasting-deskundiges, sowel as die Ontvanger van Inkomste se eie seining in hierdie verband, soos uiteengesit in hul Konsep Interpretasienota met betrekking tot die reg om leningskapitaal rentevry te gebruik. In die laaste instansie word „n ondersoek geloods na die moontlike argumente wat belastingpligtiges sou kon aanvoer om 'n inkomstebelasting-aanslag gegrond op die bindende beginsels neergelê deur die HHA in Brummeria, te weerlê. Dit word bevind dat aanvanklike vrese aangaande die trefwydte van die beslissing, alhoewel geregverdig, moontlik oorversigtig was, aangesien daar sterk gronde is om te argumenteer dat die omvang van die uitspraak se toepassing waarskynlik beperk is tot die soort regskontruksie wat in die saak self aangetref word, naamlik waar 'n rentevrye lening ontvang word in ruil vir of as quid pro quo (teenprestasie) vir een of ander lewering van 'n inkomste aard.